ΑΠΟΦΑΣΗ ΤΗΣ ΕΠΙΤΡΟΠΗΣ της 4ης Μαρτίου 1992 που επιτρέπει στην Ελλάδα να περιορίσει την εμπορία των σπόρων για σπορά ορισμένων ποικιλιών ενός φυτικού είδους (Το κείμενο στην ελληνική γλώσσα είναι το μόνο αυθεντικό) (92/168/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 70/457/ΕΟΚ της 29ης Σεπτεμβρίου 1970 περί του κοινού καταλόγου των ποικιλιών καλλιεργουμένων φυτικών ειδών (1), όπως τροποποιήθηκε τελευταία από την οδηγία 90/654/ΕΟΚ (2), και ιδίως το άρθρο 15 παράγραφοι 2 και 3,

την αίτηση που υποβλήθηκε από την Ελληνική Δημοκρατία,

Εκτιμώντας:

ότι, σύμφωνα με το άρθρο 15 παράγραφος 1 της οδηγίας 70/457/ΕΟΚ, τα κράτη μέλη μεριμνούν ώστε κατά την λήξη μιας περιόδου που τελειώνει στις 31 Δεκεμβρίου του δευτέρου έτους μετά από το έτος κατά τη διάρκεια του οποίου η ποικιλία έγινε αποδεκτή, οι σπόροι και το πολλαπλασιαστικό υλικό των ποικιλιών που έγιναν αποδεκτές μετά την 1η Ιουλίου 1972 σε ένα ή περισσότερα κράτη μέλη σύμφωνα με τις διατάξεις της εν λόγω οδηγίας, να μην υπόκεινται σε κανέναν εμπορικό περιορισμό όσον αφορά την ποικιλία-

ότι, εντούτοις, το άρθρο 15 παράγραφος 2 της οδηγίας 70/457/ΕΟΚ θεσπίζει ότι στις περιπτώσεις που καθορίζονται στο άρθρο 15 παράγραφος 3 μπορεί να δοθεί η άδεια σε ένα κράτος μέλος, μετά από αίτησή του, να απαγορεύσει την εμπορία των σπόρων και του πολλαπλασιαστικού υλικού ορισμένων ποικιλιών-

ότι η αίτηση της Ελλάδας αφορά πρώιμες ποικιλίες σόγιας- ότι η αίτηση υποβλήθηκε πριν από τις 31 Δεκεμβρίου 1989 και βασίζεται στο άρθρο 15 παράγραφος 3 στοιχείο γ) δέυτερη περίπτωση της οδηγίας 70/457/ΕΟΚ, δηλαδή ότι είναι γνωστό ότι οι ποικιλίες αυτές είναι ακατάλληλες για να καλλιεργηθούν στην Ελλάδα-

ότι ο λόγος που αναφέρεται στο άρθρο 15 παράγραφος 3 στοιχείο γ) δεύτερη περίπτωση της οδηγίας 70/457/ΕΟΚ, δηλαδή ότι είναι γνωστό ότι οι πρώιμες ποικιλίες σόγιας είναι επί του παρόντος ακατάλληλες να καλλιεργηθούν στην Ελλάδα, έχει καθοριστεί-

ότι, εντούτοις, το σύστημα χορηγήσεως της αδείας σύμφωνα με το άρθρο 15 παράγραφος 2 της εν λόγω οδηγίας πρέπει να αναθεωρηθεί έχοντας υπόψη την ολοκλήρωση της εσωτερικής αγοράς- ότι η αναθεώρηση αυτή θα αφορά όλες τις παρεκκλίσεις που έχουν χορηγηθεί μέχρι σήμερα με ισχύ από τις 31 Δεκεμβρίου 1992 το αργότερο-

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Σπόρων προς Σπορά και Γεωργικών, Δενδροκηπευτικών και Δασικών Φυτών προς Φύτευση,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Επιτρέπεται στην Ελληνική Δημοκρατία να απαγορεύει την εμπορία στο έδαφός της των σπόρων για σπορά των ακολούθων ποικιλιών που εμφαίνονται στον κοινό κατάλογο των ποικιλιών των καλλιεργουμένων φυτικών ειδών του 1989:

Ελαιούχα και ινώδη φυτά

Glycine max (L.) Merr. (σόγια)

Ambassador

Dorado

Leman.

Άρθρο 2

Η άδεια που παραχωρήθηκε στο άρθρο 1 αφαιρείται μόλις διαπιστωθεί ότι δεν πληρούνται πλέον οι σχετικοί όροι.

Άρθρο 3

Η Ελληνική Δημοκρατία ανακοινώνει στην Επιτροπή και στα άλλα κράτη μέλη την ημερομηνία από την οποία θα χρησιμοποιήσει την άδεια που προβλέπεται στο άρθρο 1, καθώς και τις λεπτομερείς μεθόδους που θα εφαρμοστούν.

Άρθρο 4

Η παρούσα απόφαση απευθύνεται στην Ελληνική Δημοκρατία. Βρυξέλλες, 4 Μαρτίου 1992. Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 225 της 12. 10. 1970, σ. 1. (2) ΕΕ αριθ. L 353 της 17. 12. 1990, σ. 48.